Hierdie Afrikaanse eboek behels die vyftien beste kortverhale en artikels uit ’n gedrukte bundel, wat in Mei 2010 gepubliseer is. Tydens die samevoeging daarvan in ’n e-boek, is die stories wesenlik hersien en waar nodig verkort.
Die see is kalm, met net ’n ligte bries wat die skip se seile laat bol. Ons het reeds twee weke gelede in Sesarea aan boord gegaan en behoort oor ’n paar dae in Feniks aan te kom. Dan is ons maar eers halfpad na Rome. Dit sal lekker wees om weer in my geboortestad terug te wees! Ek wonder net oor die ontvangs wat daar wag? Sekerlik nie soos ek my dit voorheen ingedink het nie.
Die enigste verduideliking kon wees dat Jesus besig was om baie gewild onder die Joodse volk te word. ’n Verdeling in die Joodse geledere was egter gunstig vir die Romeinse gesag, volgens die beginsel van verdeel en heers. Uit my versamelde inligting kon ek dus ‘n gerusstellende verslag aan die leëroffisiere deurgee.